Imtella' April 23, 2021 Il-Kunsill Lokali tal-Marsa qabel b'mod unanimu li jibqa' joġġezzjona bil-qawwa kollha kontra t-trasferiment tal-operat tar-Ricasoli Oil Facility lejn il-Marsa. Fi stqarrija, il-Kunsill tal-Marsa qal li d-deċiżjoni ttieħdet f'laqgħa urġenti li saret il-Ħamis. Qal li din id-deċiżjoni ttieħdet minkejja l-qbil bejn il-Gvern u l-Oppożizzjoni li vvotaw favur it-trasferiment tal-faċilità mill-Kalkara lejn il-faċilità tal-MOBC fil-Marsa. Temm jingħad li l-Kunsill lest ikompli jisma' u jressaq il-proposti tiegħu kif indikati fil-Programm Elettorali tiegħu, fl-aqwa nteress tar-residenti u l-ħaddiema li jaħdmu fil-viċinanzi u tal-lokal kollu tal-Marsa li jirrappreżenta.